‘วรรณ’ผวาหุ้นเสี่ยงสูงขึ้น
&#8220;วรรณ&#8221; หวั่นหุ้นผันผวน ออกกองผสมช่วยลดความเสี่ยง หวังกำไร 5% ใน 4 เดือน &#8220;กรุงศรี&#8221; ลุยต่อกองหุ้นเป้ากำไร 4+4% ใน 8 เดือน
24 ม.ค. 2556

“วรรณ” หวั่นหุ้นผันผวน ออกกองผสมช่วยลดความเสี่ยง หวังกำไร 5% ใน 4 เดือน “กรุงศรี” ลุยต่อกองหุ้นเป้ากำไร 4+4% ใน 8 เดือน
นายวิน อุดมรัชตวนิชย์ ประธานเจ้าหน้าที่บริหาร บริษัท หลักทรัพย์จัดการกองทุนรวม (บลจ.) วรรณ กล่าวว่า ตลาดหุ้นไทยในช่วงนี้ผันผวนสูงเนื่องจากมีปัจจัยลบหลายอย่าง ดังนั้นนักลงทุนจึงควรเพิ่มความระมัดระวังในการลงทุนมากขึ้น 
“สภาวะตลาดปัจจุบัน เราเห็นว่ากองทุนกลุ่ม FLEXACTIVE เป็นกองทุนผสมที่เน้นการทำ Asset Allocation ด้วยกลยุทธ์การบริหารแบบ Active Strategy ระหว่างหุ้นรายตัวกับตราสารหนี้เพื่อเพิ่มผลตอบแทน และลดความเสี่ยงในช่วงตลาดหุ้นผันผวน จะตอบสนองนักลงทุนที่ยังต้องการผลตอบแทนในหุ้นแต่ยังกลัวความเสี่ยงจากภาวะตลาดที่ปรับตัวอยู่ในระดับสูงแล้ว” นายวิน กล่าว
พร้อมกันนี้ บลจ.วรรณ เปิดขายกองทุนเปิด วรรณ เฟล็กซิเบิ้ล แอ็คทีฟ ฟันด์ 3 ระหว่างวันที่ 23-31 ม.ค. 2556 นี้ ซึ่งคาดว่าจะให้ผลตอบแทน 5% ภายใน 4 เดือน
ด้านนายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี กล่าวว่า ตลาดหุ้นไทยยังน่าสนใจเพราะมีปัจจัยบวกที่สนับสนุนหลายประการ พร้อมกับแนะนำให้นักลงทุนเพิ่มน้ำหนักของการลงทุนในหุ้นกลุ่มเอเชีย และตลาดเกิดใหม่เพิ่มมากขึ้น เพื่อเพิ่มโอกาสรับผลตอบแทน 
พร้อมกันนี้ นายฉัตรพี กล่าวว่า หลังจากกองทุนเปิดกรุงศรีอิควิตี้ 4% พลัส 4% ทริกเกอร์1 มียอดเงินลงทุนเต็มมูลค่าโครงการภายใน 2 วัน จึงเปิดขายกองทุนเปิดกรุงศรีอิควิตี้ 4% พลัส 4% ทริกเกอร์2 (KFEQ4P42) ต่อทันทีโดยตั้งเป้าหมายกำไรรวม 8% ภายใน8 เดือน